V. Veteška, podpredseda NR SR: (2005-06-29):
Ľ. Navrátilová, poslankyňa: Ďakujem za slovo. Vážený pán predsedajúci, vážený minister, kolegyne, kolegovia, prichádzam pomerne s krátkym návrhom, s jedným pozmeňujúcim návrhom a s procedurálnym návrhom, aby sa o bodoch 3, 4 a 9 spoločnej správy hlasovalo osobitne. Prečo navrhujem, aby sa o týchto bodoch hlasovalo osobitne. V spoločnej správe je novelizačný bod 3. Pod novelizačným bodom 3 sa novelizuje § 33, respektíve aby som bola presná, vkladá sa nový bod, podľa ktorého je veľkodistribútor liekov a zdravotníckych pomôcok zbavený povinnosti dodať do 24 hodín lieky a zdravotnícke pomôcky uhrádzané na základe zdravotného poistenia pokiaľ, aby som nemusela hovoriť veľmi presne, lekárnik má istú úroveň nesplatených záväzkov proti veľkodistribútorovi. Na prvý pohľad je to celkom logické, že asi takto by sa malo postupovať, ale má to jednu tienistú stránku, ktorej sa ja pomerne obavám. Totiž samotný lekárnik je závislý od toho, ako mu platia zdravotné poisťovne. Pri trochu zlomyseľnosti zdravotnej poisťovne môže pre vybraných lekárnikov spôsobiť to, že cielene nebude platiť, a to na Slovensku by nebolo nič zvláštneho a dostane tie lekárne, ktoré sú u niekoho, nebudem hovoriť u koho, ale teoreticky u niekoho v nemilosti,  dostane ich do situácie, keď jednoducho skrachujú. Preto si myslím,  že čas na takéto opatrenie bude vtedy, ak sa aj podobná reštrikcia urobí voči poisťovniam. Urobiť reštrikciu len z jednej strany je nebezpečné, z obidvoch strán by som za to zahlasovala. Druhú vec, prečo dávam návrh na vyňatie bodu 4. Ide o to, že držiteľ rozhodnutia o registrácii lieku a držiteľ povolenia na výrobu liekov a držiteľ povolenia na veľkodistribúciu liekov a zdravotníckych pomôcok môže dodávať lieky a zdravotnícke pomôcky do zdravotných poisťovní priamo. V texte sa uvádza, že sa tým zabráni účtovaniu príslušnej obchodnej prirážky. Rozumiem tejto snahe, zároveň však upozorňujem na to, že toto je skrytá forma vytvárania reťazca. Jednoduchého reťazca výrobca, lekáreň, zdravotnícke zariadenie, a to si myslím, že sme tu nechceli a vlastne aj účelom novelizačného bodu 7 je vlastne podporiť doterajší platný stav, ktorý je taký, že reťazce nemožno vytvárať. A tretia vec, prečo dávam návrh, aby sa vyňal bod 9 zo spoločnej správy, je skutočnosť uvedená pod bodom 9. V bode 9 sa uvádza, nebudem ho celý čítať, že okrem vydania substitučného generika je povinná lekáreň alebo lekárnik vydať poistencovi potvrdenie o výdaji náhradného generické lieku. To je nejaké potvrdenie, jeden administratívny úkon navyše a druhý administratívny úkon, kde ani forma nie je uvedená, a teda umožňuje rôznu interpretáciu, že lekárnik informuje lekára, ktorý liek, ono by podľa mňa malo byť napísané, aký liek predpísal, ale to je jedno. Keďže procedúra je taká, aká je,  ja,   žiaľbohu, musím   prečítať celý § 38 b), tak ako ho navrhuje výbor a ako bol vo výboroch schválený, ale upozorňujem, že tam ide o vypustenie nejakých piatich slov z ods. 10, takže prepáčte mi, ale tú procedúru som nevymyslela ja. Takže môj pozmeňujúci (hlas z pléna), prosím, v ods. 9 celá moja zmena bude, osoba oprávnená vydávať lieky pri výdaji náhradného generického lieku na lekárskom predpise vyznačí na lekárskom predpise... a veta sa končí, vydaných balení. Čiže od slova „a vydá poistencovi“, to ide z toho textu preč. Opakujem, procedúra je taká, aká je, takže vás poprosím o chvíľu strpenia. Môj pozmeňujúci návrh znie. V čl. I návrhu bod 11 znie. 11. § 38 b) znie. § 38 b). Predpisovanie a výdaj náhradného generického lieku. Po prvé, generické lieky sú terapeutické rovnocenné lieky, ktoré majú rovnakú cestu podania a spôsob podania, rovnakú liekovú formu, rovnaké kvalitatívne a kvantitatívne zloženie liečiv a pomocných látok ovplyvňujúcich biologickú dostupnosť liečiv v jednotke dávky liekovej formy a rovnakú veľkosť balenia vyjadrenú uvedením množstva dávok liekovej formy v hmotnostných, objemových alebo v kusových jednotkách. Musia byť registrované (§ 22 a § 22a). Po druhé. Náhradný generický liek je liek uvedený v zozname liekov uhrádzaný na základe verejného zdravotného poistenia s rovnakou alebo nižšou úhradou poisťovne a s rovnakou alebo inou úhradou pacienta ako liek predpísaný na lekárskom predpise. Po tretie. Osoba oprávnená predpisovať lieky je pri predpisovaní lieku povinná informovať poistenca o výške úhrady, poistenca za navrhovaný liek, o možnosti jeho náhrady generickým liekom a o výške úhrady poistenca za náhradné generické lieky. Po štvrté. Ak si poistenec vyberie náhradný generický liek, osoba oprávnená predpisovať lieky túto skutočnosť vyznačí v zdravotnej dokumentácii a predpíše náhradný generický liek na lekársky predpis. Po piate. Ak osoba oprávnená predpisovať lieky považuje predpísanie náhradného generického lieku z medicínskeho hľadiska za nevhodné, vyznačí túto skutočnosť v zdravotnej dokumentácii a na druhej strane lekárskeho predpisu vyznačí poznámku „zákaz výdaja náhradného generického lieku“. Po šieste. Osoba oprávnená predpisovať lieky môže predpísať liečivosť uvedením cesty podania liekovej formy, veľkosti a počtu dávok v hmotnostných alebo objemových jednotkách. Po siedme. Osoba oprávnená vydávať lieky je pri výdaji lieku povinná informovať poistenca o výške úhrady poistenca za predpísaný liek, o možnosti výberu náhradného generického lieku a na požiadanie poistenca je povinná ho informovať aj o výške úhrady poistenca za ostatné náhradné generické lieky. Po ôsme. Osoba oprávnená vydávať lieky je pri výdaji lieku plne hradeného alebo čiastočne hradeného na základe verejného zdravotného poistenia môže vydať poistencovi alebo inej osobe náhradný generický liek, ak osoba oprávnená predpisovať lieky po a nezakázala výdaj náhradného generického lieku podľa ods. 5 a súčasne poistenec požiadal o výdaj náhradného generického lieku a po b predpísala liek podľa ods. 6. Po deviate. Osoba oprávnená vydávať lieky pri výdaji náhradného generického lieku vyznačí na lekárskom predpise názov ordinovaného náhradného generického lieku a počet vydaných balení. Po desiate. Lekáreň zverejní na verejne prístupnom mieste v lekárni platný zoznam liekov uhrádzaných na základe verejného zdravotného poistenia. Po jedenáste. Zoznam ATC skupín liekov, pri ktorých je možné postupovať podľa ods. 8, ustanoví všeobecne záväzný právny predpis, ktorý vydá ministerstvo zdravotníctva. Odôvodnenie: Výdaj náhradného generického lieku sa realizuje podľa návrhu len na základe predchádzajúcej požiadavky pacienta o jeho výdaj, je to v ods. 8 a je preto zbytočné vydať pacientovi o zámene potvrdenie. Ak súčasne pre generickú zámenu platí definícia podľa ods. 1, potom nie je žiaden dôvod na následné informovanie lekára, ktorý liek predpísal. V oboch prípadoch ide o nadbytočné administratívne úkony, ktoré oberajú osobu oprávnenú vydávať lieky o čas potrebný na informovanie pacienta o správnom užívaní lieku, nežiaducich účinkoch lieku a interakciách s inými liekmi. Ďakujem za pozornosť.